Chantilly
        
         (slott i Frankrike)
Store norske leksikon,Kunst og estetikk,Arkitektur og landskap,Kirker, slott og gårder,Slott og palasser
Chantilly er et slott i Frankrike, i byen Chantilly. Slottet tilhørte 1484–1632 huset Montmorency og deretter fyrstene av Condé. Den siste fyrste av Condé begikk selvmord i 1829, og testamenterte sin formue til kong Ludvig Filips sønn, prins Henri Eugène Philippe Louis de Orleans, hertug av Aumale (1822–1897). Chantilly ble beslaglagt ved revolusjonen i 1848, men gitt tilbake til hertugen i 1871. Hertugen ble på ny forvist fra Frankrike i 1886, og gav da slottet og samlingene til Institut de France, som fremdeles eier det.
Hertugene av Montmorency og fyrstene av Condé bygde ut Chantilly til et enormt anlegg, men av dette bygningskomplekset er bare mindre deler bevart. Slottet ble ødelagt under den franske revolusjon, men ble etter 1814 gjenoppbygd i renessansestil, og rommer huset Condés store kunstsamling og verdifulle bibliotek. Slottsparken, anlagt 1663–1671 av André Le Notre, er et typisk eksempel på fransk hagekunst under barokken, med storslagne, speilende vannflater, fontener og vidstrakte perspektiver. Les mer i Store norske leksikon Chantilly – by i Frankrike Montmorency Condé arkitektur i Frankrike